## Naputak o obrascu, sadržaju i načinu uvođenja očevidnika objekata koje nadzire turistička inspekcija te očevidnika inspekcijskih nadzora i poduzetih mjera turističkog inspektora

### NN 17/1996 (1.3.1996.), Naputak o obrascu, sadržaju i načinu uvođenja očevidnika objekata koje nadzire turistička inspekcija te očevidnika inspekcijskih nadzora i poduzetih mjera turističkog inspektora

# **MINISTARSTVO TURIZMA**

Na temelju članka 26. stavka 2. Zakona o turističkoj inspekciji
("Narodne novine", broj 48/95), ministar turizma donosi

## **NAPUTAK**

### **O OBRASCU, SADRŽAJU I NAČINU VOÐENJA OČEVIDNIKA OBJEKATA KOJE NADZIRE TURISTIČKA INSPEKCIJA TE OČEVIDNIKA INSPEKCIJSKIH NADZORA I PODUZETIH MJERA TURISTIČKOG INSPEKTORA**

Članak 1.

Radi osiguranja uvida u provođenje inspekcijskog nadzora nad primjenom
propisa iz djelokruga turističke inspekcije, ovim naputkom propisuje
se obrazac, sadržaj i način vođenja sljedećih očevidnika:

1. Očevidnik objekata pod nadzorom (obrazac ON)

2. Očevidnik o obavljenim inspekcijskim nadzorima i poduzetim
mjerama (obrazac IN).

Obrasci ON i IN tiskani su uz ovaj naputak i čine njegov sastavni
dio.

Članak 2.

Očevidnik objekata pod nadzorom (obrazac ON) dužna je voditi
turistička inspekcija u županijskim uredima i uredu Grada Zagreba
za svaki objekt koji je sukladno propisanoj nadležnosti podvrgnut njihovom
inspekcijskom nadzoru.

Objektom pod nadzorom smatra se svaka pravna ili fizička osoba
čija je djelatnost podvrgnuta inspekcijskom nadzoru turističke
inspekcije ili druga djelatnost koju nadzire turistička inspekcija.

Ako pravna ili fizička osoba obavlja djelatnost putem više poslovnih
jedinica svaka od tih poslovnih jedinica smatra se objektom nadzora i upisuje
se u obrazac ON.

Očevidnik objekata koje nadzire turistička inspekcija
može se voditi i računarskom tehnikom.

Članak 3.

Način upisa podataka u obrazac ON:

1. Očevidnik objekata koji podliježu nadzoru turističke
inspekcije vodi se po mjestima, unutar mjesta po djelatnostima i vrstama
objekata.

2. Očevidnik se vodi na karticama veličine 21 x 29 cm
s tim da zaglavlje kartice dolazi na njenu širu stranu.

3. U karticu se upisuje redni broj kartice, općina-grad u kojem
se objekt nadzora nalazi i djelatnost.

4. Zaglavlje kartice na prvoj strani sadrži: tvrtku, vrstu i naziv objekta
(1), adresu objekta (2), broj rješenja o upisu u odgovarajući registar
i rješenja o utvrđenim uvjetima (3), primjedbu (4).

Zaglavlje kartice na drugoj strani sadrži podatke o obavljenim inspekcijskim
nadzorima i poduzetim mjerama za objekt pod nadzorom koji je naveden na
kartici: redni broj (5), datum nadzora i ime i prezime inspektora koji
je nadzor obavio (6), broj predmeta (7), oznake o vrsti nadzora (8, 9,
10), utvrđene povrede s naznakom propisa i članka (11), poduzete
mjere s oznakom vrste i datuma poduzimanja (12), naznaku ishoda postupka
(13).

ON kartice očevidnika trebaju se voditi ažurno i uredno.

Članak 4.

Očevidnik o obavljenim inspekcijskim nadzorima i poduzetim mjerama
(obrazac IN) dužan je voditi svaki turistički inspektor i turistički
inspektor III. vrste zvanja u županijskom uredu i uredu Grada Zagreba (u
daljnjem tekstu: turistički inspektor).

Inspekcijskim nadzorom smatra se svaki pregled koji je turistički
inspektor obavio nad objektom podvrgnutim njegovom nadzoru o čemu
je sastavljen zapisnik.

Podaci u obrazac IN upisuju se najkasnije u roku tri dana od dana sastavljanja
zapisnika o obavljenom inspekcijskom nadzoru i nastale promjene koja podliježe
upisu.

Članak 5.

Način upisa podataka u obrazac IN:

1. Redni broj: daje se svakom inspekcijskom nadzoru kod kojeg je turistički
inspektor sastavio zapisnik.

2. Broj predmeta: upisuje se broj urudžbenog zapisnika ili broj upisnika.

3. Datum inspekcijskog nadzora: upisuje se datum obavljenog nadzora
iz zapisnika.

4. Tvrtka, vrsta i adresa objekta inspekcijskog nadzora: ovi podaci
upisuju se u skladu s oznakama u rješenju o upisu u odgovarajući
registar.

5. Predmet nadzora: pobliže se upisuje što je bio predmet nadzora te
da li je nadzor bio potpun ili djelomičan, da li je obavljen prema
programu rada ili u akciji, po prijavi (navodi se čijoj).

6. Upravna rješenja: u kolone 6., 7. i 8. upisuje se datum donošenja
rješenja, propis i članak kojega je utvrđena povreda, te datum
i način izvršenja rješenja.

7. Žalbeni postupak: u kolone 9., 10., 11., 12. i 13. upisuju se traženi
podaci zavisno od toga da li je žalba uložena i kakav je ishod žalbenog
postupka.

8. Upravni spor: u koloni 14. upisuje se datum kada je tužba podignuta,
a u kolonu 15. ishod sudskog postupka.

9. Privredni prijestup: u kolonu 16. upisuje se datum podnesene prijave
za privredni prijestup, u kolonu 17. upisuje se propis i članak
kojega je utvrđena povreda, a u kolone 18. i 19. upisuju se odluke
pravosudnih tijela.

10. U kolone za prekršaje, kaznena djela i kazne na mjestu izvršenja
prekršaja upisuju se traženi podaci analogno objašnjenju iz točke
9.

11. Rješenje po članku 109. Zakona o prekršajima: u kolone 29.,
30. i 31. upisuje se datum donošenja rješenja, propis i članak čija
je povreda utvrđena i iznos kazne.

12. Prijedlog za oduzimanje imovinske koristi: u kolonu 32. upisuje
se iznos koji je predložen za oduzimanje, te stvarno oduzeti iznos prema
odluci suda.

13. Primjedba: u kolonu 33. upisuju se primjedbe vezane uz inspekcijski
nadzor, (promjena broja predmeta i slično).

Članak 6.

O poslovima izvan inspekcijskog nadzora može se ustrojiti zaseban očevidnik
iz kojeg će biti vidljiva i ostala aktivnost turističkih inspektora.

Članak 7.

Podaci sadržani u obrascu ON i IN obvezno se koriste prilikom sastavljanja
mjesečnih, tromjesečnih, polugodišnjih, godišnjih i drugih
izvješća o radu turističke inspekcije.

Članak 8.

Stupanjem na snagu ovog naputka prestaje važiti Uputstvo o načinu
vođenja evidencije o objektima nadzora i inspekcijskim pregledima koje
obavljaju općinske turističke inspekcije ("Narodne novine",
broj 8/89).

Članak 9.

Ovaj naputak stupa na snagu osam dana nakon objave u "Narodnim novinama".

Klasa: 011-02/96-01/11 Urbroj: 529-02/96-2 Zagreb, 18. siječnja
1996.

Ministar **mr. Niko Bulić,** v. r.

---

![](dodatni/365874.gif)

Naputak, NN 17/1996-300